**Svätá spoveď prebieha takto:**

Po dobrej príprave doma (spytovaní svedomia) môžeš ísť na sv. spoveď. Zober so sebou modlitebnú knižku a papierik s napísanými hriechmi. Pri vstupe do spovednice pozdravíš:

**Pochválený buď Ježiš Kristus.**

Potom si kľakneš, ***nahlas sa spolu s kňazom prežehnáš*** a povieš:

**Spovedám sa Pánu Bohu i vám, duchovný otče, že som od poslednej spovede, ktorá bola pred .... týždňami (od malička) spáchal tieto hriechy:**

Potom prečítaš z papierika všetky svoje hriechy, na ktoré sa pamätáš (pri ťažkých hriechoch aj približne ich počet). Keď dohovoríš hriechy, na koniec povieš:

**Na viac si už nepamätám.**

Kňaz ti povie, ako máš bojovať proti hriechom, povzbudí ťa, dá ti skutok pokánia alebo niečo sa pomodliť (to si treba zapamätať) a vyzve ťa, aby si prejavil *ľútosť*:

**Bože môj, celým srdcom Ťa milujem, a preto veľmi ľutujem, že som Ťa hriechmi urazil. Chcem sa naozaj polepšiť a hriechu sa chrániť. Otče, odpusť mi pre krv Kristovu.**

Kňaz ti dá rozhrešenie pri ktorom sa na konci ***prežehnáš*** a povieš***:*** **Amen.**

Potom ti povie: Ďakuj Pánovi, lebo je dobrý!

Odpovieš: **Lebo jeho milosrdenstvo trvá na veky.**

Kňaz povie: Pán Ježiš ti odpustil hriechy. Choď v pokoji.

Poďakuješ: **Bohu vďaka.**

Odchádzaš zo spovednice s pozdravom: **S Pánom Bohom.**

Potom, čo najskôr (najlepšie ešte v kostole) poďakuj za odpustenie hriechov (modlitba po spovedi je v modlitebnej knižke) a vykonaj to pokánie (modlitbu, skutok), ktoré ti kňaz určil pri spovedi najneskôr však do nasledujúcej spovede!